NaiveNeuron/SloPal huggingface dataset:
F. Mikloško, poslanec: (2008-06-25):
Pán predseda parlamentu, vy zľahčujete situáciu, ktorú ale zdramatizoval premiér Fico. On hovoril o žltej karte a on použil výraz, aký som ja nezažil za 20 rokov, aby premiér sa vyjadril na svojho ministra, že ešte niečo a zlomí mu väz. To som nepočul nikdy takéto dehonestujúce a ponižujúce vyjadrenie. On zdramatizoval túto situáciu. A prečo tu nie je, prečo ste nezvolali schôdzu nazajtra, aby sme im mohli položiť otázky? No ja sa obávam, že celá táto diskusia dneska nebude o pánovi ministrovi Počiatkovi, ale mala by byť o pánovi premiérovi a mala by byť o pánovi guvernérovi, ktorý pre mňa z nepochopiteľných politických dôvodov tú informáciu nepovedal včas, a my aby sme sa vyhli jednej zbytočnej celospoločenskej diskusii. Takže nezľahčujte niečo, čo zdramatizoval predseda vašej strany a predseda vlády Robert Fico.
Hrnčiar, Andrej, podpredseda NR SR (2018-10-17):
Reakcia na faktické poznámky, pán poslanec Blaha.
Číž, Miroslav, podpredseda NR SR (2015-01-28):
Teraz má slovo pán poslanec Hudacký.
Hlina, Alojz, poslanec NR SR (2015-05-14):
Aby nebolo na mňa, ja s tým nič nemám, s týmto. (Vyslovené s pobavením. Prerušenie vystúpenia predsedajúcou.)
Grendel, Gábor, podpredseda NR SR (2021-04-01):
(Povedané súbežne s rečníkom.) Poprosím vás navzájom.
Blaha, Ľuboš, poslanec NR SR (2020-09-22):
Takže, pán poslanec Osuský... (Prerušenie vystúpenia predsedajúcim.)
Vančo, Branislav, poslanec NR SR (2024-01-19):
Ďakujem za slovo, pán predsedajúci. Ďakujem, pán kolega Čaučík, za vaše, za vaše vystúpenie hodné aj právnika. Hovorili ste o trestných sadzbách, kde ste veľmi pekne ukázali tie, tie rozdiely, a to, čo, to, čo nastane, ak bude tento návrh, návrh schválený. Ja chcem zdôrazniť, že návrh takejto, takýchto zásadných komplexných zmien by mal byť v prvom rade konsenzom odborníkov, ktorí pretože, keď sa bavíme o trestných sadzbách, tak tam naozaj to je dôležité merať na lekárnických váhach, zvažovať, aké by tie sadzby, tie rozpätia by mali byť, to by sa nemalo robiť len tak od oka a určite by nemali o tom rozhodovať, čo bude v návrhu uvedené, obžalovaní, obvinení alebo ich obhajcovia, ktorí sú tiež obvinení alebo stíhaní. Čiže naozaj mal by tam byť odborný konsenzus ľudí z akadémie, z ministerstva spravodlivosti, ktorí majú skúsenosti a majú dáta o tom, presné dáta, akým sa vyvíja kriminalita, aké má účinky trestná politika štátu a kde je problém a kde problém nie je a následne tento návrh by mal prejsť medzirezortným pripomienkovým konaním, aby ostatné orgány boli pripravené na implementáciu a zároveň aj ovplyvnili tento návrh. Až potom by mal prejsť tento návrh do parlamentu a tam o ňom rokovať, preto je nevyhnutné zastaviť tento návrh a vrátiť ho... (Prerušenie vystúpenia časomerom.)
Paška, Pavol, predseda NR SR (2013-11-29):
(Hlasovanie.) 136 prítomných, 40 za, 75 proti, 20 sa zdržalo, 1 nehlasoval. Návrhy sme neschválili.
J. Laššáková, poslankyňa: (2005-12-06):
Pri prerokovaní návrhu zákona v ústavnoprávnom výbore bola som ja jediná, ktorá som predložila pozmeňujúci návrh k predmetnému návrhu zákona. Vzhľadom na to, že ústavnoprávny výbor prijal uznesenie, v ktorom odporučil Národnej rade vrátiť návrh zákona na prepracovanie, ani mojím návrhom sa ústavnoprávny výbor nezaoberal... (Prerušenie vystúpenia vypnutím mikrofónu.)
Ďuriš Nicholsonová Lucia, podpredsedníčka NR SR (2019-03-28):
Poprosím vás neprerušovať pána poslanca Budaja.
Mizík, Stanislav, poslanec NR SR (2018-03-26):
Pán Marček... (Ruch v sále.)
Grendel, Gábor, podpredseda NR SR (2022-05-24):
Ďakujeme. Vyhlasujem trojminútovú prestávku, po ktorej budeme pokračovať v prerušenej schôdzi. (Prestávka.)
Bittó Cigániková, Jana, poslankyňa NR SR (2022-03-17):
Ďakujem pekne. Áno, pán Taraba, máte pravdu, že riešiť tú byrokraciu, je to naozaj veľká vec. Podľa byrokratického indexu, ktorý, ktorý robí INESS, sa ukázalo, že 224 hodín berie vlastne celkovo štát podnikateľom tým, že oni musia teda riešiť nejaké takéto problémy. Medziročne sme dokonca stúpli, ale dôvodom bol najmä covid. Tam, tam prišlo k stúpnutiu v tom indexe a... ale čo je dobrá správa, v ostatných parametroch indexu prišlo k poklesu o 11 hodín. A predstavte si, pozitívne sa prejavili najmä zmeny v evidencii vozidiel, zrušenie povinných gastráčov a úľavy pri štatistických výkazoch. Tak si tak vravím, dobre, že tá SaS-ka je v tej vláde.
Á. Biró, poslankyňa: (2009-04-16):
Čo sa týka rozsudkov Európskeho súdu, ja som si ich dala všetky preložiť. Všetky rozsudky, ktoré citujete, nie celkom komplexne... (Vystúpenie automaticky prerušené časomierou.)
Baránik, Alojz, poslanec NR SR (2020-02-20):
Tak budem v rýchlosti reagovať. K pánovi kolegovi Vážnemu. Keďže nie ste právnik, tak vám to odpustím, ale oznamujem vám týmto, že trestné oznámenie sa podáva len v prípade trestných činov, ktoré, o ktorých sa orgány činné v trestnom konaní nemajú inak ako dozvedieť. O týchto trestných činoch orgány činné v trestnom konaní veľmi dobre vedia, pretože sa o nich verejne hovorilo a teda a teda je potrebné z toho urobiť ten záver, že polícia a prokuratúra s vami držia basu. A prečo? Pretože sú to vaši policajti, vaši prokurátori, je to váš generálny prokurátor, váš špeciálny prokurátor, ktorý zametie si, najprv natiahne na seba kauzu a potom ju zametie pod koberec. Čiže o tomto to celé je. Čiže nevyprávajte tu somariny o tom, že sme mali podať trestné oznámenie. A druhá veľmi zaujímavá reakcia, na ktorú chcem reagovať, je to o tom Vietname. Vietnam je krajina, kde na rozdiel od všetkých krajín, s ktorými bežne obchodujeme ako v Európe a v Amerike a inde, je krajina, ktorá nemá legislatívu o boji proti legalizácii prostriedkov z trestnej činnosti. A na tomto je samozrejme založené to a na tom je založený aj únos Vietnamca. A to všetko spolu súvisí. To sú proste potvrdenia toho, čo my tu dlhodobo tvrdíme, že komunisti a mafia u nás je to isté, že to je proste jedna zločinecká banda, vietnamskí komunisti a naši mafiáni tu vo vláde. Toto musí skončiť.
Kollár, Boris, predseda NR SR (2023-03-23):
Prosím, prezentujme sa a hlasujeme. (Hlasovanie.) Prítomných 141 poslancov, za 50, proti 18, zdržalo sa 73. Konštatujem, že Národná rada sa uzniesla, že nebude pokračovať v rokovaní o návrhu zákona. Teraz budeme hlasovať o bode 131 schváleného programu, ktorým je prvé čítanie o návrhu poslanca Linharta na vydanie zákona, ktorým sa dopĺňa zákon 491/2001 Z. z. o organizovaní trhu s vybratými poľnohospodárskymi výrobkami, je to tlač 1343. Spravodajcom je člen výboru pre pôdohospodárstvo a životné prostredie poslanec Tomáš Šudík, prosím, aby hlasovanie uvádzal. [Hlasovanie o návrhu poslanca Národnej rady Slovenskej republiky Patricka Linharta na vydanie zákona, ktorým sa dopĺňa zákon č. 491/2001 Z. z. o organizovaní trhu s vybranými poľnohospodárskymi výrobkami v znení neskorších predpisov a zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a zákon č. 152/1995 Z. z. o potravinách v znení neskorších predpisov , tlač 1343.]
Pellegrini, Peter, predseda NR SR (2024-02-08):
Vážené panie poslankyne, vážení pána poslanci, budeme pokračovať v rokovaní. V mene troch poslaneckých klubov za SMER-SD, HLAS a Progresívne Slovensko, podávam návrh na zaradenie nových bodov do programu 9. schôdze, ktorými sú informácia Mandátového a imunitného výboru Národnej rady Slovenskej republiky o nastúpení náhradníkov na uprázdnený a neuplatňovaný mandát poslancov Národnej rady Slovenskej republiky. Navrhujem, aby sme tento bod prerokovali ihneď a následne by sme o ňom aj hlasovali. Potom by sme pristúpili k vykonaniu sľubu poslancov. Je všeobecný súhlas? (Súhlasná reakcia pléna.) Ďakujem veľmi pekne. Ďalej v mene troch poslaneckých klubov za SMER-SD, HLAS a SNS, podávam procedurálny návrh, aby sme po sľube poslancov pristúpili k hlasovaniu v druhom a treťom čítaní o vládnom návrhu zákona, ktorým sa mení a dopĺňa Trestný zákon, tlač 106, teda aj pred jedenástou hodinou. Je všeobecný súhlas? (Nesúhlasná reakcia pléna.) Prezentujme sa a hlasujme o tomto mojom návrhu. Prerušujem hlasovanie, aby sa poslanci mohli dostaviť do rokovacej sály. (Ruch v sále.) Videl som pána poslanca Hazuchu, ktorý išiel s čajom, a nechcel som, aby vylial. (Ruch v sále.) (Hlasovanie.) Prítomných 79, za 75, proti 1. Návrh sme schválili. Teraz v mene troch poslaneckých klubov za SMER-SD, HLAS a SNS podávam procedurálny návrh, aby sme hlasovali v druhom a treťom čítaní o vládnom návrhu zákona Trestného zákona, tlač 106, aj po dvanástej hodine. O štrnástej hodine bude hodina otázok, po jej skončení by sme pokračovali v hlasovaní. Je všeobecný súhlas? (Nesúhlasná reakcia pléna.) Prezentujme sa a hlasujme. (Hlasovanie.) Prítomných 77, za 77. Tento návrh sme schválili. Pristúpime k prerokovania informácie Mandátového a imunitného výboru Národnej rady Slovenskej republiky o zániku, o neuplatňo... a neuplatňovaní mandátu poslancov Národnej rady Slovenskej republiky a o nastúpení náhradníkov na uprázdnený a neuplatňovaný mandát poslancov Národnej rady. Prosím predsedu Mandátového a imunitného výboru poslanca Mariána Saloňa, aby Národnej rade uvedenú informáciu podal. Nech sa páči. (Rokovanie o informácií Mandátového a imunitného výboru Národnej rady Slovenskej republiky o zániku a neuplatňovaní mandátu poslancov Národnej rady Slovenskej republiky a o nastúpení náhradníkov na uprázdnený a na neuplatňovaný mandát poslancov Národnej rady Slovenskej republiky .)
Vážny, Ľubomír, poslanec NR SR (2011-07-06):
Ďakujem. Vážený pán podpredseda Národnej rady, vážené panie poslankyne, páni poslanci, spoločná správa výborov o výsledku prerokovania vládneho návrhu zákona, ktorú vám teraz v skratke prednesiem, obsahuje časť I k tomuto predmetnému návrhu zákona, kde Národná rada pridelila výborom, ústavnoprávnemu a hospodárskemu. Všetky, obidva tieto výbory prerokovali túto novelu zákona v lehote určenej uznesením Národnej rady. Poslanci Národnej rady a ostatní poslanci, ktorí nie sú členmi výborov, žiadne stanovisko k predmetnému návrhu zákona nepredložili. Návrh zákona odporúčal schváliť aj ústavnoprávny výbor, aj výbor pre hospodárstvo, výstavbu a dopravu. Z uznesení výborov Národnej rady Slovenskej republiky boli prijaté nasledujúce pozmeňujúce a doplňujúce návrhy: boli to tri pozmeňujúce a doplňujúce návrhy, ktoré sú prakticky legislatívno-technického charakteru, a takisto gestorský výbor odporúča tieto pozmeňujúce návrhy schváliť. Gestorský výbor tiež odporúča hlasovať o pozmeňujúcich a doplňujúcich návrhoch nasledovne, a to tak, že o všetkých troch, o prvom, druhom a treťom hlasovať spoločne s odporúčaním schváliť. Pán predsedajúci, skončil som, otvorte, prosím, rozpravu, do ktorej sa hlásim.
Medvecký, Andrej, poslanec NR SR (2022-05-06):
Ďakujem za slovo, pán podpredseda. Ako jeden z hlavných dôvodov, prečo máme záujem zrušiť túto časť zákona o brannej povinnosti, je veľká možnosť zneužívania tejto časti zákona v prípade potreby vyhnúť sa brannej povinnosti. Zmena pohlavia, resp. proces zmeny pohlavia nemá v Slovenskej republike žiadny právny základ. Skutočne nie je zákonom definovaný žiaden postup, aký by mali osoby, ktoré žiadajú túto zmenu zákona, dodržať, resp. povinnosť... povinnosti, ktoré musia títo chorí jedinci splniť. Zákon nestanovuje, nestanovuje ani postupy pre lekárov, ktorí v tejto veci stanovia diagnózy. Slovenská republiky v súčasnosti umožňuje zapísať zmenu pohlavia osobám, ktoré jediné, čo musia podstúpiť, je prejsť nejakými lekárskymi vyšetreniami, najmä u psychológa, ktoré stanovia diagnózu podľa medzinárodnej klasifikácie chorôb, ako aj diagnózu duševných porúch a porúch správania. Osoby, ktoré túto zmenu požadujú, však nemusia podstúpiť ani len chirurgický zákrok na zmenu pohlavných orgánov. Skutočne týmto chorým jedincom stačí užívanie len nejakých hormónov, pričom je veľmi otázne, do akej miery a či vôbec daní jedinci týmto procesom skutočne prejdú. Keďže, keď nazrieme do hĺbky chorej a veľmi nebezpečnej ideológie LGBTI, tak môžeme nájsť aj také vyjadrenia, že ani mužské pohlavné orgány nemusia byť prekážkou k tomu, aby sa jedinec cítil ako žena. Môžeme preto konštatovať, že zmenou pohlavia môže v prípade nutnosti vyhnúť sa vojne postúpiť jednoducho každý s vedomím, že ho to okrem pár návštev u lekára nemusí nič stáť. Keďže u bron... brancov je dôležitá najmä fyzická zdatnosť a psychicky vyrovnaný stav, nejaká administratívna záležitosť zmeny pohlavia nielenže nemôže byť dôvodom na zánik brannej povinnosti, ale navyše máme za to, že sa bude táto časť zákona aj zneužívať na vyhýbanie sa tejto povinnosti. Nemennosť fyzickej zdatnosti jedincov, ktorí si zmenia pohlavie na ženské, môžeme odsledovať aj pri športovcoch, ktorí síce nedokážu byť úspešní v kategórii mužských športov, ale ako sa ukázalo, dokážu podať lepší výkon ako mnoho žien a neprávom tak víťaziť v rôznych športových súťažiach. Aj toto je dôkazom toho, že administratívna zmena pohlavia nemení nič na skutočnosti, že chlap stále ostáva chlapom so všetkými predispozíciami a výhodami, ktoré mu boli ako mužskému pohlaviu dané. Viem, že sa tu v tomto pléne určite nájdu jednotlivci, ktorí môžu argumentovať, že ak sa nájde skutočne psychicky chorá osoba, ktorá veľmi vážne spĺňa diagnózu duševných porúch a porúch správania, a nie je tak možné postúpiť a poslať ju brániť krajinu alebo jej podľa zákona o brannej povinnosti uložiť nejakú inú alternatívnu službu, tak práve na tento prípad zákon o brannej povinnosti už myslí, pretože ťažké zdravotné postihnutie je jeden z ďalších dôvodov, pre ktorý občanovi branná povinnosť zaniká. Aj toto je jedným z ďalších dôvodov prečo považujeme zmenu pohlavia z mužského na ženské ako dôvod na zánik brannej povinnosti za neopodstatnený, a preto je potrebné § 7 ods. 13 úplne zo zákona o brannej povinnosti vypustiť. Ďakujem.
Ďurovčík, Emil, poslanec NR SR (2016-10-12):
Pán predsedajúci, keďže sme odhlasovali body zo spoločnej správy a hlasovali sme aj o podanom pozmeňujúcom návrhu, dajte hlasovať o tom, že prerokovaný vládny návrh zákona prerokujeme v treťom čítaní ihneď.
Kollár, Boris, predseda NR SR (2021-03-16):
Na faktické poznámky bude reagovať pán poslanec Suja.
Blaha, Ľuboš, podpredseda NR SR (2023-12-18):
Vážené pani poslankyne, vážení páni poslanci, pokračujeme v popoludňajšom rokovaní ôsmeho dňa 6. schôdze Národnej rady Slovenskej republiky v prerušenej rozprave v druhom čítaní o vládnom návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy (tlač 90). Poprosím pani ministerku Slovenskej republiky pani Denisu Sakovú, aby zaujala miesto určené pre navrhovateľov, a spoločného spravodajcu z výboru pre verejnú správu a regionálny rozvoj poslanca Romana Malatinca... a vy môžte zostať tam, pani ministerka, je to v pohode (predsedajúci ukázal na miesto určené pre člena vlády, na ktorom ministerka sedela) ... aby takisto zaujal miesto určené pre spravodajcov. Dnes dopoludnia neukončil svoje vystúpenie do rozpravy písomne prihlásený poslanec Gábor Grendel, ktorému teraz odovzdávam slovo. Pripraví sa poslankyňa Zuzana Števulová. Nech sa páči, pán poslanec, máte slovo. (Pokračovanie rokovania v druhom čítaní o vládnom návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony , tlač 90.)
Blaha, Ľuboš, podpredseda NR SR (2023-12-07):
Ďakujem pekne pánovi ministrovi. Dávam teraz slovo spravodajcovi, ktorého určil navrhnutý gestorský výbor pre financie a rozpočet, poslancovi Igorovi Válekovi. Pán spravodajca, nech sa páči, máte slovo.
Blanár, Juraj, podpredseda NR SR (2022-05-03):
Pán poslanec Stredák, nech sa páči.
Grendel, Gábor, podpredseda NR SR (2022-03-22):
Ďakujeme veľmi pekne za informáciu. Prerušujem rokovanie o tomto bode programu a prerušujem schôdzu do zajtra rána do 9.00 hod. (Prerušenie rokovania o 19.18 hodine.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci účastníci mali povinnosť mať na tvári respirátor typu FFP2 a po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Vyhláška Úradu verejného zdravotníctva Slovenskej republiky č. 111 z 11. 03. 2021. Rozhodnutie Úradu verejného zdravotníctva Slovenskej republiky č. OLP/2680/2020 zo 17. 03. 2020.) 1
Kažimír, Peter, minister financií SR (2016-09-06):
Ja vám s tým úsmevom, ktorý vám tak lezie na nervy, odkážem, že vy ako bývalý minister práce ste na tých ľudí kašlal vysoko aj so svojou štátnou tajomníčkou, čo sa prejavovalo aj vo výsledkoch vašich volieb v roku 2012. Ďakujem. (Potlesk.)
Sulík, Richard, podpredseda vlády a minister hospodárstva SR (2022-06-16):
Ďakujem. Ďakujem pekne. Chcel som reagovať najprv na pána Kamenického, ten tu nie je. Lebo on povedal, teda pán Sulík, vy nám tu rozprávate, že vláda funguje perfektne a SMER spôsobuje infláciu. Chápem, že sa teda veci tak nejak, nejak tak skratkovito používajú, ale tak takúto hlúposť zapotiť. To, to som od pána Kamenického nečakal. Určite vláda nefunguje perfektne. Akože tam, tam nie je čo diskutovať. Vláda má mnoho problémov. Ja som tu, ja som tu nestál 30 minút, aby som vysvetľoval, že vláda funguje perfektne. Ani raz som to netvrdil. Ja som, keďže som bol obvinený v tom návrhu na moje odvolanie z nečinnosti, tak ja som vysvetľoval, ktorých 19 opatrení sme na ministerstve hospodárstva podnikli. Nič viac. To po prvé. Po druhé, to už mi ubehli dve minúty? (Reakcie z pléna.)
Beblavý, Miroslav, poslanec NR SR (2012-10-18):
Ďakujem, pán minister. Pán poslanec, ešte v mojich očiach vždy tam kúsok bude, ale musíme používať správne oslovenie. Ďakujem veľmi pekne, pán poslanec, za vaše slová. Ja som, samozrejme, si netrúfal bez vášho súhlasu vás citovať po mene. Ale teda oceňujem, že ste to povedali takto aj na plné ústa. A naozaj, ten kľúčový otáznik pre mňa nad celým týmto naozaj nie je to, že by minister vnútra prišiel s týmto návrhom. Viem si s tým takisto predstaviť pánov ministrov Palka, Pada, všetkých, ako tu boli, aj Lipšica. Ale naozaj si neviem predstaviť žiadneho z predchádzajúcich ministrov vnútra, s ktorým som osobne spolupracoval, či je to pán Ftáčnik, či ste to vy, či je to pán Jurzyca, dokonca teda s ním som nespolupracoval, ale ani pána Mikolaja, že by s týmto súhlasili, a to ešte tak jednoducho. Viem si predstaviť, keby to ešte vymenili s pánom ministrom za nejakých 200 mil. – 300 mil. eur pre školstvo, že by ešte mohli to zvažovať, hoci si myslím, že aj to by bol zlý obchod, pretože vymieňali by krátkodobé peniaze za naozaj stratu kontroly nad školstvom. Ale tu to niečo je veľké a rezort školstva za to nedostáva nič také. A ja poviem otvorene pánovi ministrovi vnútra, ktorý tu je, na rozdiel od pána ministra školstva, že môžeme, keď toto sa schváli, o rok, o dva roky sa porozprávať o tom, aké budú konkrétne prípady z terénu, kde tento systém bude zlyhávať. A ja vám garantujem, že budú, lebo si naozaj pamätajme, ako to vyzeralo. A hoci viem, že sa snažíte, ale predpokladám, že aj poviete v záverečnom prejave, keď už na to nebude možné reagovať, čo robíte pre to, aby ste obmedzili tieto riziká. A to si cením, že na rozdiel od mečiaristov aspoň nad tým uvažujete. Ale ten návrh je systémovo tak zlý, že myslím si, že nie je v tejto veci opraviteľný, a niečo ukazuje aj to, že naozaj jediný, na koho ste si trúfli v tomto bode, je slabý minister školstva, zatiaľ čo ostatným rezortom ste ich kontrolu ponechali. Ďakujem.
Číž, Miroslav, podpredseda NR SR (2015-09-17):
Ďakujem, pán poslanec. Nech sa páči zaujať miesto pre spravodajcu. Otváram rozpravu. Chcem vás informovať, kolegyne, kolegovia, že som nedostal žiadnu písomnú prihlášku do rozpravy. Preto sa teraz pýtam, kto sa hlási do rozpravy ústne. (Ruch v sále.) Dobre, vážené kolegyne, registrujem vaše výhrady, pýtam sa našich technikov a poprosím kanceláriu, aby prípadne zabezpečila doručenie zoznamu poslancov, ktorí boli do rozpravy prihlásení ústne. (Reakcia z pléna.) Ako predsedajúci takú prihlášku do rozpravy písomnú nemám. Takže ďakujem pekne, poprosím aj pracovníkov kancelárie, aby načas doručili písomné prihlášky do rozpravy. Takže ako poverení členovia poslaneckého klubu sa hlásia do rozpravy za poslanecký klub strany MOST – HÍD pani poslankyňa Žitňanská, za poslanecký klub KDH pán poslanec Zajac, písomne ďalej do rozpravy je prihlásený pán poslanec Beblavý a pán poslanec Daniel Lipšic. Ďakujem. Takže slovo má pani poslankyňa Žitňanská, pripraví sa pán poslanec Zajac.
Grendel, Gábor, podpredseda NR SR (2021-05-14):
Pán poslanec Kočiš bol posledný ústne prihlásený poslanec do rozpravy. Vyhlasujem rozpravu za skončenú. Chce zaujať stanovisko pani navrhovateľka? Nie. Pán spravodajca? Áno. Nech sa páči. Ešte predtým si vás dovoľujem informovať, že pred hlasovaním bude krátke zasadnutie poslaneckého grémia. Nech sa páči, pán poslanec Baránik.
Tabák, Romana, poslankyňa NR SR (2021-11-26):
Ďakujem za slovo, pán predsedajúci. Pán poslanec Stančík, ďakujem za tvoje vystúpenie. My mladí poslanci sme tu na to, aby sme poukazovali na túto problematiku a riešili to do budúcna. Ja by som dala za taký príklad, že neviem, či si pamätáte toho muža, čo zabil Vietnamca v Starom Meste, bol nadrogovaný a dostal deväť rokov. Chlapec, čo ho chytili dva-trikrát s marihuanou, bol tento týždeň odsúdený na desať rokov. To je niečo tak nespravodlivé a práve teraz je ten čas na zmenu.
Pčolinský, Peter, podpredseda NR SR (2022-11-10):
S reakciou na faktické pán poslanec Susko.
Laurenčík, Milan, podpredseda NR SR (2021-10-21):
Ďakujem, pán minister. Otázka č. 14 je od pani poslankyne Romany Tabák, ktorú však v sále nevidím. Nebude položená. A tak prejdeme na poslednú otázku, otázku č. 15, ktorá je od pána poslanca Petra Libu, toho tu vidím, a je určená na ministra dopravy a výstavby Slovenskej republiky Andreja Doležala, ktorého zastupuje pán minister školstva Gröhling, a znie: „Vážený pán minister, rád by som sa informoval, ako pokračuje plánovanie výstavby obchvatu Košíc a cesty na Svidník (R4 od Prešova po Vyšný Komárnik). Kedy je naplánovaný začiatok a ukončenie výstavby? Susedné krajiny (Maďarsko, Poľsko) majú úseky pomaly už dokončené.“ Pán minister, nech sa páči, ešte máte dve minúty.
Laurenčík, Milan, podpredseda NR SR (2022-06-24):
Pán poslanec Šíbl, vy ste sa neskoro prihlásil. Ale ako spravodajca môžete ísť, samozrejme, kedykoľvek, práve kedy chcete. V zmysle § 27 ods. 8 požiadal o možnosť vystúpiť v rozprave pán navrhovateľ.
Klus, Martin, podpredseda NR SR (2019-10-17):
A ešte jedna faktická poznámka. Pán poslanec Matovič.
Valášek, Tomáš, poslanec NR SR (2024-06-14):
Vďaka pán predsedajúci, kolegovia, kolegyne, Osobitný kontrolný výbor Národnej rady na kontrolu činnosti Vojenského spravodajstva predkladá v súlade s § 9 zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov správu výboru o stave použitia informačno-technických prostriedkov za rok 2023. V súlade s § 9 spomínaného zákona o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov výbor požiadal ministerstvo obrany v mesiaci december 2023 o zaslanie správy o použití informačno-technických prostriedkov za rok 2023. Túto správu predložilo ministerstvo obrany vo verzii neobsahujúcej utajované skutočnosti. Údaje o použití informačno-technických prostriedkov, tak ako nám boli predložené ministerstvom obrany, sú uvedené v správe. Osobitný kontrolný výbor Národnej rady na kontrolu činnosti Vojenského spravodajstva túto správu prerokoval na 3. schôdzi výboru dňa 1. februára 2024 a prijal uznesenie č. 11, ktorým vzal predmetnú správu na vedomie. Vychádzajúc z oprávnení, ktoré pre mňa ako spravodajcu vyplývajú z rokovacieho poriadku, predkladám Národnej rade Slovenskej republiky návrh uznesenia, ktorý je súčasťou správy.
Bugár, Béla, podpredseda NR SR (2017-12-06):
Ďakujem. Teraz dávam slovo spoločnému spravodajcovi z výboru pre financie, rozpočet pánovi poslancovi Balážovi, aby informoval Národnú radu o výsledku rokovania výborov, ako aj o stanovisku gestorského výboru.
Podmanický, Ján, poslanec NR SR (2018-10-24):
Pán predsedajúci, dajte, prosím, hlasovať o návrhu zákona ako o celku s odporúčaním gestorského výboru schváliť.
Drdul, Dominik, poslanec NR SR (2020-10-14):
Ďakujem za slovo. Milan, toto bol jeden veľmi dobrý a úprimný príspevok plný sebareflexie aj smerom k nám, ktorý si nezakrýval oči, ktorý pomenoval veci tak, ako sú, a nebál sa hovoriť ani do vlastných radov a uviedol mnohé veci, mnohé klamstvá, mnohé tie mantry, ktoré sa tu do kolečka opakujú, na pravú mieru a pomenoval vinníkov, či už ich vidí v súčasnej opozícii alebo súčasnej koalícii. Ďakujem veľmi pekne.
Hraško, Igor, poslanec NR SR (2015-06-16):
Ďakujem pekne, Maňo Huba, za tvoju reakciu. Ak si to myslel, že čakáš odpoveď odo mňa, asi nie, to si smeroval na ministra. Ja ti naozaj neviem povedať, že či budú k dispozícii vykonávacie predpisy. Pokiaľ ešte doteraz nie sú k dispozícii, tak v podstate sú nejaké dva a pol mesiaca na to, aby ich ministerstvo alebo teda úradníci z ministerstva vypracovali, pretože na ďalšie druhé čítanie vlastne pôjde tento zákon až po lete, takže je tam ešte dostatok času. No necháme sa prekvapiť, necháme sa prekvapiť, naozaj, s čím príde ministerstvo, čo už bude, pretože naozaj, človek nebude vedieť relevantne posúdiť, či ten zákon a v akej miere dokáže pomôcť naozaj občanom Slovenskej republiky, pretože zákony sú tu pre občanov, majú stanovovať mantinely, odkiaľ-pokiaľ sa kto môže pohybovať. A mal by platiť rovnako pre všetkých. Takže uvidíme. Ja ti na tvoje otázky odpovedať neviem, ale dúfam, že bude odpovedať minister dopravy.
Malatinec, Roman, poslanec NR SR (2023-12-20):
Pán predsedajúci, dajte, prosím, hlasovať o prvom pozmeňujúcom návrhu pána poslanca Malatinca.
Hrnčiar, Andrej, podpredseda NR SR (2017-04-07):
Končím možnosť nahlásiť sa s faktickými poznámkami. Dve faktické poznámky. Nech sa páči, pán poslanec Krajniak.
Matovič, Igor, poslanec NR SR (2011-06-02):
Vyprosím si, aby si hovoril tak, ako si povedal, lebo to si zatiaľ dovolil povedať iba pán Gašparovič v tejto sále. A teraz si, práve som počul, že si druhý v poradí. Takže nerob, prosím ťa, z ľudí blbcov. Ak ty povieš, že v referende ľudia by hlasovali za zrušenie parlamentu, a považuješ ľudí za tak hlúpych, že by za takéto niečo hlasovali, tak si pre mňa hlupák ty. Ale ja tých ľudí za hlupákov nepovažujem. Tí ľudia vedia jednoducho sa rozhodnúť, čo je správne a čo nie je správne, a vedia posúdiť, že či parlament musí existovať, alebo nie. A som presvedčený o tom, že ak by takáto otázka tam bola, tak by nehlasovali za zrušenie parlamentu. Ale ak tam dáme otázku, že či treba znížiť počet poslancov, tak sami dobre vidia, že ten počet poslancov je zbytočný, a za toto hlasovať budú. A naozaj sa ma dotýka, ako to tu povedal Martin Chren, znevažovať vôľu milióna ľudí, ktorí sa zúčastnili referenda. Žiadna strana, ani vaše SDKÚ nemá, ani zlomok hlasov nedostala vo voľbách voči tomu, ako ľudia hlasovali za zrušenie imunity alebo za zníženie počtu poslancov. Čiže zrušenie počtu poslancov má omnoho väčšiu váhu a omnoho väčšiu podporu verejnosti ako to, aby strana SDKÚ bola v tomto parlamente. Takže znevažovať vôľu týchto ľudí a stavať účasť 23 % jako niečo smerodatné, keď všetci dobre vieme, že hlavne opozičné strany odignorovali podporu alebo vyslovene odhovárali ľudí, aby sa zúčastnili tohto referenda, a nikto iný tu neurobil kampaň pre referendum ako strana SaS a na základe toho tu bola 23-percentná účasť na referende. Na základe tohto potom si uzurpovať možnosť rozhodnúť, že teda tým pádom to väčšina ľudí na Slovensku nechcela, je hlúpe a pokrytecké. Milión ľudí v tejto krajine si praje zníženie počtu poslancov. A ak by ľudia mohli slobodne hlasovať, či už nejakou elektronickou formou, alebo naozaj by sme spravili prieskum medzi tými ľuďmi, tak som presvedčený o tom, že 90 % ľudí na Slovensku je presvedčených, že 150 poslancov živiť je zbytočné. Ak by tu bolo 150 pracujúcich včeličiek, nemám nič proti tomu. To je všetko.
Blcháč, Ján, poslanec NR SR (2021-11-30):
Prosím, pán predseda, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Remišová, Veronika, podpredsedníčka vlády SR pre investície a informatizáciu (2020-05-14):
Ďakujem veľmi pekne. Vážený pán predsedajúci, vážení páni podpredsedovia, vážené panie poslankyne, vážení páni poslanci, pán poslanec Raši, ja som očakávala, že vás bude trápiť koronavírus na Slovensku alebo že vás bude trápiť ekonomická situácia, do ktorej sa dostali naši spoluobčania, a vy sa tu namiesto toho pýtate na tomto fóre na nejaké lietanie, ale keď chcete, tak vám odpoviem. V prvom rade chcem vám pripomenúť, že ide predovšetkým o zmluvu, ktorá bola uzatvorená nie pod mojím vedením, ale pod vaším vedením, podpísali ste ju začiatkom februára, bola to zmluva na 57-tisíc eur, mala platiť do konca apríla, čiže ja by som sa vás mala pýtať, kde ste chceli počas korony lietať. (Potlesk.) Vy ste sa v prvom rade... (Doznievanie potlesku a zaznievanie gongu.)
Laurenčík, Milan, podpredseda NR SR (2020-04-01):
Ďakujem. Evidujem tri faktické poznámky. Nech sa páči, pán poslanec Šimko.
Laššáková, Jana, podpredsedníčka NR SR (2014-09-11):
Prezentujme sa a hlasujeme. (Hlasovanie.) Prítomných 80 poslancov, za návrh 80 poslancov. Konštatujem, že Národná rada sa uzniesla, že tento návrh zákona prerokuje v druhom čítaní. Prosím, uveďte ďalšie hlasovanie.
Kamenický, Ladislav, minister financií SR (2024-09-11):
Ďakujem pekne. Ide v podstate o požiadavku na základe zákona o rozpočtovej zodpovednosti, ktorú máme, aspoň teda ja mám dlhodobú skúsenosť. Tento zákon v podstate, my sme sa snažili v minulých vládach SMER-u plniť, ak si teda pozriete čísla, tak v roku 2019, keď som bol ministrom financií, tak sme sa dostali pod sankčné pásma zákona o dlhovej brzde. Dlh nám za poslednej vlády vystúpal natoľko, že musíme, samozrejme, dnes odôvodňovať nárasty dlhu, ale musím povedať, že ten nárast dlhu nie je, nebol spôsobený touto vládou, ale tou predchádzajúcou. Ja len pre vašu predstavu, dynamika nárastu dlhu bola asi o 24 mld. euro. Ak si to pozriete a porovnáte s dynamikou nárastu dlhu v predchádzajúcich obdobiach, tak bol to asi päťnásobok až šesťnásobná rýchlosť zadlžovania Slovenskej republiky. Dnes v podstate zákon, ktorý kedysi ešte navrhoval pán, aj pán Ódor, aj teda súčasťou tých rokovaní bol aj pán Kažimír aj všetci ostatní, sa stal v podstate nefunkčným vzhľadom na to, že už dlhodobo podľa čísel, ktoré máme plniť, prekračujeme piate najvyššie sankčné pásmo tohto zákona. Musím povedať jednu vec, že vôľa v tejto snemovni nie je na to, aby sa to upravilo, aby sa to zreálnilo a nebola a nebude, mám pocit, čo spôsobuje obrovské problémy samozrejme nielen tejto vláde, ale budúcej. Ja za seba, ten materiál hovorí o tom, že navrhnime opatrenia na to, aby sa znižoval tento dlho, na to jednoduchá odpoveď. Minulý rok konsolidácia vo výške dvoch miliárd euro. Ďalší konsolidačný balík, ktorý pripravujeme, ktorý predstavíme budúci týždeň. To je jediný recept, ako sa s týmto vysporiadať. Za mňa musím povedať, že plán je jasný, ak teda chceme, aby sa dlh Slovenskej republiky v roku 2027 otočil niekde na úrovni okolo 61 %, 60,7 % presnejšie, tak musíme prijať rad konsolidačných opatrení, ktoré musíme prijať na to, aby sa ten dlh otočil. Toto je jasný plán, ktorý máme, a musím povedať, túto cestu sme si nevybrali, my sme to zdedili a musíme ju proste naplniť. Takže asi môžeme sa tu baviť o tom, čo všetko treba urobiť, na toto je jediná jasná odpoveď, konsolidovať aj v tomto roku tak ako minulý rok a budeme sa s týmto boriť ešte ďalšie, minimálne ďalšie dva roky, aby sme dlh Slovenskej republiky otočili. Ďakujem pekne.
Mičovský, Ján, minister pôdohospodárstva a rozvoja vidieka SR (2020-04-29):
Pozerám, lebo som sa snažil veľmi rýchlo. Čo sa týka včiel, aj včera boli včelári, aj dnes som rozprával s jedným veľmi vzácnym včelárom. Jednoznačne. Veď pri mede možno dokážeme tú krátku cestu medzi producentom a spotrebiteľom veľmi efektívne využiť, pretože máme 90 % medu predávaného práve z dvora. Je to výborné, len stále nám chýba ešte asi 40 % medu, aby sme mohli ho mať vlastný, aby sme ho nedovážali z krajín Európskej únie alebo z krajín mimo Európskej únie. Asi takéto moje odpovede, aby som teda bol zdvorilý vo vzťahu k času. Ďakujem pekne za pozornosť. (Potlesk.)
Osuský, Peter, poslanec NR SR (2017-10-13):
Ďakujem pekne, pán predsedajúci. Ja tento návrh vítam. Pre bratislavské staromestské zastupiteľstvo nebude takýto návrh ničím inovatívnym. Ale je smutné, že ešte existujú lokality, kde toto nefunguje a kde dokonca, ako počujeme, je dokonca odpor proti zavedeniu niečoho, čo považujeme už roky rokúce, a som v tom zastupiteľstve vyše desiatky rokov, za niečo, čo patrí k veci. Samozrejme, je vec nečítania predlohy, že by sa po každom bode teraz rozbehla polhodinová rozprava s občanmi. Tak to nie je koncipované, pani poslankyňa, prečítajte si, o čom hovorí tento návrh zákona, potom si môžete ten príspevok odpustiť. Ale chcem tým len povedať, že ten občan, ktorý pracuje veľmi často a živí sa prácou, nemôže sedieť na zastupiteľstve a strácať tam celý deň, lebo zastupiteľstvo trvá bežne sedem, osem, vo veľkom bratislavskom i dva dni. Ale ten občan presne vie, že v čase čé, ktorý sa dá určiť 15, 16, 16.30 bude mať k dispozícii svoje tri minúty a nevidím v tom nič zlého. Je to vlastne taká malá úlitba tomu občanovi, ktorého zastupujeme. A nikto nečaká, že podľa jeho príspevku sa na fľaku zmení všeobecne záväzné nariadenie. Ale bude môcť povedať niečo, o čom si myslí, že by to poslanci mali vedieť a perspektívne zvážiť. V tomto zmysle je ten návrh dobrý a nepodporiť ho a udržiavať status quo, že občania zakaždým musia hlasovať, sa mi zdá smiešne a aj nie na mieste. Lebo ešte raz hovorím, tí občania môžu prísť na vopred určenú hodinu, ale nemôžu tam v zásade tráviť celý deň sedením a čakaním.
Bittó Cigániková, Jana, poslankyňa NR SR (2024-01-11):
Ďakujem pekne. Navrhujem, aby parlament odporučil pánovi Blahovi, aby si priznal chybu aj v prípade komunistického vraha a zločinca Che Guevaru, ktorého si zavesil na stenu v oficiálnej budove Národnej rady. Ďakujem. (Potlesk.)
Szőllős, Ján, poslanec NR SR (2021-11-02):
Teraz budeme hlasovať o pozmeňujúcom návrhu pána poslanca Šíbla. Dajte, prosím, hlasovať o tomto pozmeňujúcom návrhu.
Matejička, Vladimír, poslanec NR SR (2015-11-24):
Ďakujem za slovo, pán predsedajúci. Vážené panie poslankyne, páni poslanci, Výbor Národnej rady pre obranu a bezpečnosť ako gestorský výbor k návrhu zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších prepisov (tlač 1733), podáva Národnej rade v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady spoločnú správu výborov Národnej rady. Národná rada uznesením č. 1994 z 30. septembra 2015 pridelila vládny návrh zákona na prerokovanie týmto výborom: Ústavnoprávnemu výboru Národnej rady a Výboru Národnej rady pre obranu a bezpečnosť. Výbory prerokovali predmetný návrh zákona v stanovenej lehote. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Ústavnoprávny výbor Národnej rady uznesením č. 700 z 3. novembra 2015 odporučil Národnej rade Slovenskej republiky vládny návrh zákona schváliť s pripomienkami. Výbor Národnej rady pre obranu a bezpečnosť uznesením č. 218 z 3. novembra 2015 odporučil Národnej rade Slovenskej republiky vládny návrh zákona schváliť s pripomienkami. Z uznesení výborov Národnej rady uvedených pod bodom III vyplývajú tieto pozmeňujúce a doplňujúce návrhy, ktoré nebudem čítať, lebo máte spoločnú správu pred sebou. Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto: spoločne o bodoch 1 až 5 s odporúčaním gestorského výboru schváliť ich. Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a v stanoviskách poslancov vyjadrených v rozprave k tomuto návrhu zákona odporúča Národnej rade predmetný vládny návrh zákona v znení schválených pozmeňujúcich a doplňujúcich návrhov uvedených v spoločnej správe a prednesených v rozprave schváliť. Spoločná správa výborov Národnej rady bola schválená v druhom čítaní uznesením gestorského výboru č. 237 z 10. novembra 2015. Výbor určil za spoločného spravodajcu výborov mňa predniesť spoločnú správu výborov na schôdzi Národnej rady, navrhnúť Národnej rade hlasovať o pozmeňujúcich a doplňujúcich návrhoch, ktoré vyplynuli z rozpravy, a hlasovať o predmetnom návrhu zákona ihneď po ukončení rozpravy k nemu, po skončení druhého čítania pristúpiť k tretiemu čítaniu ihneď. Pán predseda, skončil som, otvorte rozpravu a do rozpravy sa hlásim ako prvý. Ďakujem.
A. Belousovová, podpredsedníčka NR SR: (2008-02-07):
Ďalšiu otázku položila pani poslankyňa Jarmila Tkáčová a položila ju ministerke pôdohospodárstva Slovenskej republiky pani Zdenke Kramplovej. Otázka znie: „Pani ministerka, čo podnikne ministerstvo na záchranu Tokajskej oblasti?“ Nech sa páči, pani ministerka, odpovedajte a oznámte ukončenie odpovede.
Uhrík, Milan, poslanec NR SR (2018-05-29):
Žiaľ, Miňo, na margo tých aj slabých argumentácií, ale aj tých facebookových diskusií, tiež som mal takú skúsenosť, môžem to potvrdiť, keď som raz publikoval jeden status o tom, že na Slovensku sú chránené týrané zvieratá, ale nepočaté alebo nenarodené deti ani zďaleka nie sú tak chránené, a baba, nejaká neznáma pre mňa mi na to odpísala, že či žijem v realite, že kde na Slovensku sú chránené zvieratá a že tu sú zvieratá týrané, proste zomierajú v neľudských podmienkach a tak ďalej a tak ďalej, skrátka veľká slza za zvieratá a zároveň tá istá žena, tá istá hlava pokračovala v tom statuse ďalej: „A tie argumenty, pán Uhrík, čo uvádzate za ochranu života detí, to patrí do stredoveku. Ja nechápem, ako môžte takto oponovať, ak môžte takúto totalitu tu zavádzať.“ Tá istá hlava, ten istý mozog, proste extrémna ochrana zvierat, čo je svojím spôsobom aj v poriadku, ale extrémne opovrhovanie nenarodenými deťmi. Ale nemôžme sa čo čudovať, pretože to sú, to je laická verejnosť, dobre, nemajú to v hlave možno niektorí ešte tak, tak usporiadané, nevenujú sa tomu, sledujú to len okrajovo. Ale horší je naozaj ten postoj aj tých cirkevných predstaviteľov, aj tých kresťanských politikov, aj Marian Kotleba to tu navrhol predtým, aj ty si to spomínal, cirkev stále odmieta dať nejaké podporné stanovisko tohto návrhu zákona a teraz tiež čítam na aj Aktuality.sk, aj Hlavné správy, že Kramara, pán hovorca Konferencie biskupov Slovenska, povedal, že sme strana, ktorá, citujem: „hádže kamene na ľudí na základe toho, že sú inej rasy či náboženstva,“ hovorí o oportunizme a pýta sa tiež, aký je náš skutočný úmysel s podaním tohto návrhu. Čiže ak je cirkev takto nekonzistentná a ani oni nevedia už povedať, že čo vlastne, čo je správne a čo nie je správne, keď sa boja pod tlakom liberálnych médií postaviť za správne hodnoty, tak potom čo majú robiť obyčajní ľudia, čo chodia do kostola, čo denne zápasia so životnými podmienkami, čo by mali hájiť tie hodnoty. Čo proste majú robiť oni? Čo má, čo, keď samotní tí najvyšší predstavitelia sa takto...? No nechcem byť vulgárny proste.
B. Bugár, podpredseda NR SR: (2004-06-29):
Odporúčanie gestorského výboru je? Ľ. Navrátilová, poslankyňa: Schváliť ho.
Laššáková, Ľubica, poslankyňa NR SR (2021-11-24):
Ďakujem pekne. Pán kolega, ak ste pozorne počúvali, tak ja som upozornila na to, že tie náklady vzrastú RTVS-ke. A je to fakt. Ja som upozornila na to, že 21 mil. za 5 rokov bude stáť RTVS-ku práve toto titulkovanie a služby s tým spojené. To znamená, že apelujem, aj keď NKÚ povedalo pri kontrole RTVS, že je poddimenzovaná finančne, veď vy ste sedeli spolu so mnou na tom výbore, to znamená, že skúsme sa týmto smerom obrátiť, a nie ešte jednoducho zaväzovať ich k zákonu, ktorý im zoberie 21 mil., ale žiadnu kompenzáciu nedostanú, takže len na toto som ja chcela poukázať. Ďakujem.
Ledecký, Vladimír, poslanec NR SR (2023-12-13):
Ďakujem pekne. Peťo Pollák, ja som strašne rád, že túto tému otvárate a ja očakávam, že túto tému, šesť Rómov je vás tu, aj keď nie všetci vyrastali v takom prostredí, ale hlavne vy, čo žijete v prostredí, kde sú tie segregované osady, dúfam, že, alebo očakávam, že pri každom zákone upozorníte na to, lebo pri každom zákone to má vplyv na to. Ja keď si spomeniem, keď táto vláda odsúhlasila, len tak v priebehu jedného dňa sa rozhodli, že navýšia tie trináste dôchodky o 200 miliónov euro a, a keď si hovoril o vzdelaní, o zamestnávaní, o bývaní, tak vlastne to bývanie si tam nepovedal, aké je dôležité. A dneska máme na Slovensku 3-tisíc kolíb, 
3-tisíc kolíb, a 50 miliónov by stačilo na vyriešenie toho problému. A my tak len lusknutím prsta minieme 200 miliónov zo dňa na deň, kdesi ich nájdeme a, lebo proste počujeme, jak sa na koalíciu vykrikuje, že neplnia volebné sľuby, ale tých 50 miliónov, ktoré by vyriešilo to najhoršie bývanie všetkým segregovaným Rómom, jednoducho na to si nikto nespomenieme. A keď sa to nebude dennodenne pripomínať pri každej príležitosti, aby to ich konečne omrzelo počúvať, tak sa to jednoducho nezrealizuje. Takže ja očakávam, ja, ja, ja som v tejto téme rovnako aktívny, lebo si myslím, že to neni problém, to je príležitosť, ktorú my nevieme využiť a všade, vo všetkých tých krajinách Európskej únie ľudia, ktorí s tým pracujú, s touto problematikou, vedia, že je to tak. Len my kdesi v tom zadnom mozgu máme, máme tie naše rasistické názory, ktoré posilňujú naše médiá, a potom je logicky, že nevieme tomu uveriť, a tento problém stojí, ignoruje... (Prerušenie vystúpenia časomerom. Potlesk.)
Číž, Miroslav, doterajší podpredseda NR SR (2010-07-08):
Pán poslanec Štefan Kužma.
Žiga, Peter, podpredseda NR SR (2024-02-02):
Pán poslanec Gašpar.
Figeľ, Ján, podpredseda NR SR (2013-10-29):
Ďakujem, pán kolega, za túto správu. Konštatujem, že Národná rada zvolila za členov disciplinárnych senátov pani Zuzanu Gajerovú a Petru Príbelskú. Kolegovia, týmto sme naplnili rokovací čas, takže končím dnešný rokovací deň. Pokračovať budeme zajtra ráno o 9.00 hodine. Ďakujem pekne. Pekný večer všetkým. (Prerušenie rokovania o 19.01 hodine.)
A. Přidal, poslanec: (2005-07-01):
Predseda Národnej rady svojím rozhodnutím č. 1182 z 31. mája pridelil správu na prerokovanie vo výboroch, a to výboru pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie. Ako gestorský určil výbor pre hospodárstvo, privatizáciu a podnikanie. Iné výbory Národnej rady Slovenskej republiky správu neprerokovali. Chcem konštatovať tiež, že ani poslanci, ktorí nie sú členmi výborov uvedených v rozhodnutí predsedu Národnej rady, svoje stanoviská teda nedali k predmetnému materiálu. Výbory, ktorým bola pridelená parlamentná tlač, rozhodli svojimi uzneseniami správu schváliť, resp. z nich hospodársky výbor rozhodol zobrať správu na vedomie. Gestorský výbor na základe rokovaní výborov Národnej rady, ktorým bola správa pridelená, odporúča Národnej rade Slovenskej republiky správu o činnosti Úradu pre reguláciu sieťových odvetví za rok 2004 schváliť a prijať. Správa výborov Národnej rady bola schválená uznesením gestorského výboru č. 602 dňa 20. júna 2005. A súčasne ma výbor poveril predložiť Národnej rade túto správu na dnešnom rokovaní a poveril ma právomocami podľa § 79 ods. 5 rokovacieho poriadku. Prosím, pán predsedajúci, aby ste otvorili rozpravu.
M. Sabolová, poslankyňa: (2003-07-02):
Čiže pekne vás prosím, nepoužívajte citáty z Biblie, nepoužívajte vyjadrenia autorít, ktoré na tomto poli sú, a neparafrázujte ich aspoň, ale hovorte tak, ako skutočne boli veci povedané. A možno hádam ešte jedna poznámka. Kategorický príkaz svedomia zabraňuje kresťanom a aj ľuďom dobrej vôle formálnu spoluúčasť na praktikách, ktoré sú napriek tomu, že ich štátne zákonodarstvo dovoľuje, sú v rozpore s Božím zákonom. Nikto nehovorí, že chceme zakázať, nikto neotvoril tému zákazu a zrušenia zákona, čiže tiež by som bola veľmi rada, aby sme ostali v tejto polohe a netlačili Kresťanskodemokratickému hnutiu inú pozíciu, akú v skutočnosti v tejto polohe má. Z. Martináková, podpredsedníčka NR SR: Pani poslankyňa Záborská, faktická poznámka.
Kamenický, Ladislav, poslanec NR SR (2021-11-11):
Ďakujem pekne. Vidím, že v tejto sále sa veľmi ťažko počúva pravda, že ťažko sa počúva to, čo by tu bolo treba robiť. Ja chcem poďakovať Robertovi Ficovi za to, čo povedal. Tento chaos, čo sa tu deje na Slovensku, ste spôsobili a tento zákon je opäť pamflet. Ja sa opýtam pána ministra, § 29 priestupky na úseku zdravotníctva. Priestupku sa dopustí ten, a) ktorý sa nepodrobí povinnému vyšetreniu alebo liečeniu. Čo toto je za priestupok? Toto je príprava na čo? Na povinné očkovanie alebo na čo?! Kto sa nedá povinne zaočkovať, bude potom trestaný?! Tento zákon je bianco šek pre túto vládu, chcem na to upozorniť. Najprv povie... najprv si ho prijmete a potom poviete tým zamestnávateľom, že viete čo, my vám nedáme nič alebo vám dáme 5 euro na tie vaše na tie vaše, na tie vaše testovačky. Prečo ste to neodkomunikovali s tými zamestnávateľmi? Jak oni majú vedieť, že, že do čoho nás ženiete? Ja sa pýtam, ako môžem ja zahlasovať za tento zákon, keď ja neviem, aké podmienky vy nastavíte v nejakých vašich rozhodnutiach ďalších. Kto tu môže s pokojným vedomím a svedomím za toto hlasovať? Myslím si, že nikto. A ja sa pýtam, ja som na to upozorňoval, ak vy donútite pekárov, aby pri minimálnych mzdách alebo tých nízkych mzdách, ktoré platia tým ľuďom, zaplatili 150-200 euro za každého pri testovaní, tak sa vám na to vykašlú a nebudeme mať chleba. A vy namiesto toho, aby ste riešili zvyšovanie miezd, tak vy zvyšujete ešte cenu ešte aj tých, ešte aj toho chleba a tých rohlíkov. Toto je výsledok tohoto celého zákona. Absolútny amaterizmus a neschopnosť! Ďakujem pekne.
Laššáková, Jana, podpredsedníčka NR SR (2014-05-29):
Ďakujem. Na vystúpenie pána poslanca s faktickou poznámkou pán poslanec Hlina. Končím možnosť prihlásiť sa s faktickými poznámkami. Nech sa páči, pán poslanec Hlina.
Hrnčiar, Andrej, podpredseda NR SR (2017-12-13):
Prosím, prezentujme sa a hlasujme. (Hlasovanie.) Prítomných 107, za 42, proti 13, zdržalo sa 52. Konštatujem, že Národná rada sa uzniesla, že nebude pokračovať v rokovaní o tomto návrhu zákona. Program 23. schôdze Národnej rady sme vyčerpali, ďakujem za účasť a vyhlasujem 23. schôdzu za skončenú. Ešte mi dovoľte, aby som za vedenie Národnej rady vám všetkým aj vašim rodinám poprial šťastné a veselé sviatky, krásne Vianoce, milostiplné, požehnané a všetko dobré v novom roku 2018. (Potlesk.) Nech sa páči, pán poslanec Laurenčík.
Hrušovský, Pavol, predseda NR SR (2011-12-01):
Hlasujeme o návrhu. (Hlasovanie.) 146 prítomných, 145 za, 1 nehlasoval. Návrh sme schválili. Prosím teraz ďalšie návrhy.
P. Paška, predseda NR SR: (2010-03-03):
(Hlasovanie.) 135 prítomných, 84 za, 51 sa zdržalo. Návrh sme schválili. Sme v treťom čítaní . Otváram rozpravu. Nemám prihlášku do rozpravy. Vyhlasujem ju za skončenú a budeme hlasovať.
Ľ. Vážny, minister dopravy, pôšt a telekomunikácií SR: (2009-06-16):
Vzhľadom na nepriaznivú finančnú situáciu vyvolanú celosvetovou finančnou krízou sa dostal proces realizácie veľkých projektov dopravnej infraštruktúry do situácie, ktorá hrozí v Slovenskej republike až skolabovaním stavebného trhu a zánikom stavebných kapacít orientovaných na túto oblasť. Z tohto dôvodu sa vláda Slovenskej republiky rozhodla riešiť otázku zabezpečenia finančných zdrojov na krytie narastajúcich pohľadávok zhotoviteľov veľkých infraštrukturálnych projektov a predkladá legislatívny návrh umožňujúci čerpanie finančných zdrojov Európskeho spoločenstva ešte pred schválením žiadosti o potvrdenie pomoci Európskou komisiou. Takýto postup je v súlade s príslušným nariadením Rady Európskeho spoločenstva. Narastajúce riziká vzniku ďalších hospodárskych škôd a udržateľnosť pracovných miest sú dôvodom aj na uplatnenie požiadavky podľa § 89 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky, a to, aby sa Národná rada Slovenskej republiky uzniesla na skrátenom legislatívnom konaní o vládnom návrhu tohto zákona. Pán podpredseda, skončil som. Ďakujem za pozornosť.